Константин Случевски
Младежи

Превод от руски: Добромир Тонев, —

chitanka.info

Какво? Безупречни и честни

в живота влязохме безброй,

ала след труд, надежди, песни —

със сънища ни срещна той.

Отминахме, но вий вървите

след нас и свойта жар и страст

пак в сънища ще утолите —

захвърлени сега от нас.

И в мигове, когато странни

желания в кръвта кипят —

на вашите милувки ранни

ще дават сънищата плът…

Те лъжат! Ний сме им простили

и вярваме във мъдростта

на влъхвите, оповестили,

че е от сънища света!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.